Birthe Skaarup (DF), 2007-02-21:
Jeg har valgt at dele indlægget op i to netop for at komme med nogle forslag, som man måske ikke lige har tænkt på rundtomkring i ordførerrækken.
Det er jo, fordi Dansk Folkeparti ønsker at se ud i fremtiden.
Når vi sætter os som sundhedspolitiske ordførere i vores stole her i Folketinget, så har vi jo nogle visioner, og det har vi altså også i Dansk Folkeparti.
Vores vision er, at vi ser et børneområde, nogle børnehospitaler rundt i regionerne, som netop beskæftiger sig med børn, og det er på den baggrund, at vores forslag bliver fremsat.
Det, vi ønsker med det her, er jo blot at nedsætte en arbejdsgruppe, der skal belyse mulighederne for at etablere børnehospitaler i de fem sygehusregioner.
Vi ønsker også, at en arbejdsgruppe skal belyse fordele og ulemper ved at samle den sundhedsfaglige ekspertise inden for behandling af børn og børnesygdomme på et antal hospitaler.
Flere har også været inde på, at der er nogle børnehospitaler her i Danmark, som er blevet integreret i større sygehuse, og det er der jo.
I øjeblikket findes der faktisk 19 børneafdelinger på forskellige sygehuse, og det er her, vi synes, at der måske kan være et misforhold med hensyn til at behandle børnene på den rigtige måde, altså som vi ønsker det.
Vi ønsker børnehospitaler med plads, udstyr og faciliteter i et børnevenligt miljø på linje med andre lande.
I Sverige er der inden for få år oprettet tre børnehospitaler, men også andre lande som USA, Canada, England, Holland, Tyskland og Belgien har faktisk børnehospitaler.
Det, vi ønsker, er som sagt et udredningsarbejde, hvor det undersøges, om børnehospitaler kan placeres i tilknytning til allerede eksisterende sygehuse, eller om de af hensyn til forskning, vidensudveksling og udnyttelse af kliniske, kemiske og mikrobiologiske afdelinger bør oprettes i forbindelse med universitetssygehuse.
Samtidig ønsker vi, at der bliver et børnevenligt miljø med udstyr og faciliteter, og det skal også indgå i overvejelserne om, hvordan man bedst varetager hensynet til både barnet og familien, herunder hvor børnene skal placeres i forhold til hjemmet.
Det er nødvendigt at forske i børnesygdomme for varigt at forbedre forholdene for de syge børn, og Danmark råder over forskningscentre på internationalt niveau inden for børnesygdomme; eksempelvis kan jeg nævne diabetes og børneastma.
Ved at samle disse områder på et børnehospital sikrer vi, at børnelægers viden og uddannelse er ajour, samtidig med at forskningen styrkes gennem bedre mulighed for adgang til patienter og rekruttering af unge læger til forskning.
Som sagt mener vi, at aldersgruppen 0-18 år skal høre med til et børnehospital.
Teenagealderen er ofte forbundet med forværring inden for de fleste sygdomskategorier, bl.a. fordi de har svært ved at skulle opfatte sig selv som syge og anderledes.
De er hverken store børn eller små voksne, og det kan derfor være uheldigt, at børnene typisk flytter fra børneområdet til voksenområdet, når de fylder 15 år.
Omsorg og opfølgning er markant forskellige behandlingsområder i øjeblikket, og jeg tror på, at patientsikkerheden samt hele kontinuiteten i behandlingen af børn bliver bedre med børnehospitaler.
Det var lige den foreløbige ordførertale her, blot fordi jeg synes, at der måske er nogle, der ikke har forstået forslaget helt nøjagtigt.